GLOBAL กำไร Q1/60 ทำจุดสูงสุดใหม่ แนะซื้อเป้า 19.50 บ.
โบรกฯฟัน GLOBAL กำไรไตรมาส 1/60 ทำจุดสูงสุดใหม่ แนะซื้อเป้า 19.50 บาท
2 พ.ค. 2560

บล.โนมูระ พัฒนสิน ระบุในบทวิเคราะห์วันนี้ (2 พ.ค.) คาดกำไรสุทธิไตรมาส 1/60 ของ บริษัท สยามโกลบอลเฮ้าส์ จำกัด (มหาชน) หรือ GLOBAL ทำจุดสูงสุดใหม่เป็น 520 ล้านบาท เพิ่มขึ้น +15% เทียบช่วงเดียวกันของปีก่อน และ +52% เทียบไตรมาสก่อนหน้า ดีกว่าคาดก่อนหน้า  เพราะอัตราทำกำไรยังอยู่ในแนวโน้มขาขึ้นตามอานิสงส์ราคาเหล็กโลก, Mix ของสินค้าเฮ้าส์แบรนด์
อีกทั้งยังมีผลบวกจากการปรับวิธีบันทึกบัญชีมูลค่าสินทรัพย์ใหม่ ทำให้ค่าเสื่อมราคาลดลง ในขณะที่โมเมนตัมกำไรปกติ ไตรมาส 2/60 คาดเติบโตดีเทียบช่วงเดียวกันของปีก่อน ต่อตามการรับรู้ยอดขายสาขาใหม่ที่เปิดในไตรมาส 1/60 เต็มไตรมาสและการเริ่มรับรู้ผลบวกจากการทยอยเปิดใช้งาน DC แห่งใหม่ที่ จ. อยุธยา ส่วนกำไรครึ่งหลังปี 60 ก็จะได้รับแรงหนุนเพิ่มจากการเปิดสาขาอีก 3-4 แห่ง
ดังนั้นจึงคงประมาณการกำไรปกติปี 60 โต +30%เทียบช่วงเดียวกันของปีก่อน ที่ 1,930 ล้านบาท และแนะนำ “BUY” ราคาเป้าหมาย 19.50 บาทโดยชอบ  GLOBAL ในเรื่องแผนการขยายสาขาที่เป็นเชิงรุกต่อเนื่องปีละ 7-8 แห่งและความสำเร็จในการเพิ่มความสามารถในการทำกำไร ผลักดันกำไรสุทธิปี 60-61 จะยังเติบโตได้ดีกว่ากลุ่มพาณิชย์กรณีไม่รวม BJC